รายงานของคณะกรรมการตรวจสอบ

เรียน ท่านผู้ถือหุ้น

คณะกรรมการตรวจสอบ บมจ.แลนด์ แอนด์ เฮ้าส์ จำกัด ประกอบด้วยนายประทีป วงศ์นิรันดร์
เป็นประธานคณะกรรมการตรวจสอบ มีนายภควัต โกวิทวัฒนพงศ์ และนายชัชชาติ สิทธิพันธุ์
เป็นกรรมการตรวจสอบ ทั้ง 3 ท่านไม่ได้เป็นเจ้าหน้าที่บริหารหรือพนักงานของบริษัทฯ

ปี 2552 คณะกรรมการตรวจสอบได้จัดให้มีการประชุมรวม 6 ครั้ง
เพื่อปฏิบัติหน้าที่ตามข้อกำหนดของตลาดหลักทรัพย์และตามขอบเขตที่ได้รับมอบหมายจากคณะกรรมการบริษัทฯ
ทั้งนี้ ได้ประชุมร่วมกับผู้บริหารระดับสูง ผู้จัดการฝ่ายตรวจสอบภายใน ผู้จัดการฝ่ายบัญชี ผู้สอบบัญชี
และผู้จัดการฝ่ายอื่นๆ ตามวาระที่เกี่ยวข้อง โดยรายงานผลการประชุมต่อคณะกรรมการบริษัทฯ
เป็นประจำ สรุปสาระสำคัญได้ดังนี้

1.  ได้สอบทานความน่าเชื่อถืองบการเงินของบริษัทฯ ทั้งรายไตรมาส และประจำปี
    พร้อมกับให้ความเห็นต่องบการเงินดังกล่าวว่ามีความถูกต้อง
    ครบถ้วนในการเปิดเผยข้อมูลที่เป็นสาระสำคัญ อย่างเพียงพอ ทันเวลา
    ตามมาตรฐานการบัญชีและกฎระเบียบที่เกี่ยวข้องทุกประการ

2.  ได้สอบทานและติดตามให้บริษัทฯ
    มีระบบการควบคุมภายในและระบบการตรวจสอบภายในที่มีประสิทธิภาพและประสิทธิผล
    เป็นไปอย่างเพียงพอและทันต่อเหตุการณ์อยู่เสมอ เพื่อควบคุมและหรือลดความเสี่ยงต่างๆ
    ทางด้านการจัดการให้น้อยลง ซึ่งผลการปฏิบัติงานของบริษัทฯ
    เป็นที่น่าพอใจสำหรับคณะกรรมการตรวจสอบ
    พร้อมกันนี้ได้สอบทานและพิจารณาอนุมัติแผนงานตรวจสอบประจำปี2553
    ให้กับฝ่ายตรวจสอบภายในและพัฒนาระบบ

3.  ได้สอบทานและติดตาม
    ให้มีการปฏิบัติตามกฎหมายว่าด้วยหลักทรัพย์และข้อกำหนดของตลาดหลักทรัพย์แห่งประเทศไทย
    และกฎหมายอื่นที่เกี่ยวข้องกับธุรกิจของบริษัทฯ ซึ่งผลการปฏิบัติงานของบริษัทฯ
    เป็นที่น่าพอใจสำหรับคณะกรรมการตรวจสอบ

4.  ได้สอบทานการทำธุรกรรมของบริษัทฯ
    กับกิจการที่เกี่ยวโยงกันหรือรายการที่อาจมีความขัดแย้งทางผลประโยชน์
    เพื่อสนับสนุนให้มีการเปิดเผยข้อมูลอย่างถูกต้อง ครบถ้วน สมเหตุสมผล
    และได้คำนึงถึงประโยชน์ของผู้มีส่วนได้เสีย โดยบริษัทฯ ได้ปฏิบัติถูกต้องครบถ้วนทุกประการ

5.  พิจารณา คัดเลือก และเสนอแต่งตั้งผู้สอบบัญชีประจำปี 2552
    พร้อมกำหนดค่าตอบแทนเพื่อนำเสนอต่อคณะกรรมการบริษัทฯ
    ในรอบปีที่ผ่านมาคณะกรรมตรวจสอบการพอใจกับผลการตรวจของผู้สอบบัญชี
    ที่ได้ปฏิบัติงานด้วยความรู้
    ความสามารถในวิชาชีพและให้ข้อเสนอแนะเกี่ยวกับระบบควบคุมภายในและความเสี่ยงต่างๆ
    รวมถึงมีความเป็นอิสระในการปฏิบัติงาน

6.  ได้สอบทานและติดตามเงินลงทุนทั้งในประเทศและต่างประเทศอย่างต่อเนื่อง
    เพื่อเสนอแนะให้คณะกรรมการบริษัทฯ ได้ตระหนักถึงการบริหารเงินลงทุน
    ต้องดำเนินไปอย่างมีประสิทธิภาพและประสิทธิผล

7.  ได้สอบทานการจัดซื้อที่ดินและการจัดซื้อจัดจ้างต่างๆที่เกี่ยวกับงานก่อสร้าง
    เพื่อเสนอแนะให้คณะกรรมการบริษัทฯ ตระหนักถึงรายการลงทุนที่มีมูลค่าสูง
    ต้องดูแลอย่างใกล้ชิดและโปร่งใส

8.  คณะกรรมการตรวจสอบได้ดำเนินการประเมินตนเองเป็นประจำทุกปี
    เพื่อให้ทราบถึงขีดความสามารถในการปฏิบัติงาน และความสมบูรณ์ครบถ้วนในหน้าที่
    ที่ได้รับมอบหมายจากคณะกรรมการบริษัทฯ

9.  เน้นให้บริษัทฯ มีการกำกับดูแลกิจการที่ดีอย่างต่อเนื่อง
    เพื่อสร้างมาตรฐานการทำงานให้อยู่เหนือเกณฑ์ปกติทั่วไป

  10. ประชุมร่วมกับผู้สอบบัญชีของบริษัทฯ โดยไม่มีฝ่ายบริหารของบริษัทฯ เข้าร่วมด้วย
  ซึ่งผลเป็นที่

  น่าพอใจต่อคำเสนอแนะต่างๆ โดยคณะกรรมการตรวจสอบได้จัดทำเป็นข้อสรุปเสนอให้กับ
  กรรมการบริษัทฯ เพื่อรับทราบและดำเนินการต่อไป

คณะกรรมการตรวจสอบปฏิบัติหน้าที่ได้อย่างครบถ้วน
ในประเด็นเนื้อหาที่เป็นสาระสำคัญตามกฎบัตรคณะกรรมการตรวจสอบและตามบทบาทหน้าที่ที่ได้รับมอบหมายจากคณะกรรมการบริษัทฯ
ทุกประการ ด้วยความรู้ และความสามารถอย่างเต็มประสิทธิภาพ

นายประทีป วงศ์นิรันดร์

  ( นายประทีป วงศ์นิรันดร์ )

ประธานคณะกรรมการตรวจสอบ

วันที่ 25 กุมภาพันธ์ 2553